KIRJALLINEN KYSYMYS E-2034/99

esittäjä(t): Glyn Ford (PSE) neuvostolle

(11. marraskuuta 1999)

Aihe: Geenimuunnellut viljalajit

1. Miten neuvosto aikoo varmistaa niiden sekä tavanomaisten että luomuviljelijöiden suojelun, jotka haluavat viljellä naapuriviljelmiltä leviävältä geenimuunnellulta siitepölyltä suojeltua viljaa?

2. Tuleeko neuvosto varmistamaan, että Euroopan kuluttajilla on mahdollisuus valita elintarvikkeita, jotka ovat täysin vapaita geenimuunnelluista aineosista, geenimuunnellut johdannaiset mukaan lukien?

Vastaus

(13. maaliskuuta 2000)

Luonnonmukaisen tuotannon osalta neuvosto muistuttaa arvoisalle parlamentin jäsenelle 19. heinäkuuta 1999 annetusta asetuksesta (EY) N:o 1804/1999(1). Asetusta antaessaan neuvosto vahvisti periaatteen, jonka mukaan geneettisesti muunnetut organismit (GMO) ja geneettisesti muunnetuista organismeista johdetut tuotteet eivät ole luonnonmukaisen tuotantotavan mukaisia. Kuluttajien luonnonmukaista tuotantoa kohtaan tunteman luottamuksen säilyttämiseksi geneettisesti muunnettuja organismeja, niiden osia ja niistä johdettuja tuotteita ei saisi käyttää tuotteisiin, joissa on merkintä luonnonmukaisesta tuotantotavasta. Lisäksi asetuksessa luodaan puitteet myöhempien täytäntöönpanotoimenpiteiden hyväksymistä varten GMO:ien ja GMO-johdannaisten käyttökiellon soveltamiseksi tieteellisen aineiston tai teknisen edistymisen perusteella ja erityisesti raja-arvon osalta, jota ei saa ylittää ja joka kuvaa saastumista, joka ei ole vältettävissä.

Tavanomaisen maatalouden osalta muistutettakoon siitä, että vuoden 1998 marraskuussa ja joulukuussa pitämissään neuvoston istunnoissa (maatalous) neuvosto käsitteli geneettisesti muunnettujen kasvinviljelytuotteiden arvioinnin yleistä kysymystä neuvoston siemendirektiivin antamisen yhteydessä(2). Kyseisen direktiivin antamisen yhteydessä komissio sitoutui harkitsemaan geneettisesti muunnettujen lajikkeiden siementen yleiseen viljelykäyttöön ottamisesta aiheutuvien etujen ja haittojen arviointia sekä tästä yhteisön maatalouslainsäädäntöön mahdollisesti heijastuvia vaikutuksia.

Neuvosto haluaa muistuttaa geneettisesti muunnettujen organismien tarkoituksellisesta levittämisestä ympäristöön annetusta direktiivistä 90/220/ETY. Komissio on esittänyt neuvostolle ja Euroopan parlamentille ehdotuksen kyseisen direktiivin muuttamiseksi. Ehdotuksessa, jota on muutettu Euroopan parlamentin täysistunnossa esitettyjen tarkistusten pohjalta, esitetään direktiivissä säädetyn hallinnollisen valvonnan tehostamista. Neuvosto muistuttaa, että luvan hakeminen edellyttää pakostakin ympäristövaaran arviointia. Arviointi perustuu kenttätutkimuksiin ja rinnakkaiseen tutkimukseen geneettisesti muunnettujen organismien tai näiden osien mahdollisesta leviämisestä ympäröiville viljelysalueille. Lupapäätökseen voidaan myös liittää vaatimus, että geneettisesti muunnettujen organismien viljelystä ja niiden mahdollista leviämistä ympäristöön on valvottava tiettyjen vuosien ajan ja että tarvittaessa tilannetta arvioidaan uudelleen.

Neuvosto on yhtä mieltä arvoisan parlamentin jäsenen kanssa siitä, että on kuluttajien kannalta on ehdottoman tärkeää, että vaihtoehtona on myös elintarvikkeita, jotka eivät sisällä lainkaan geneettisesti muunnettuja organismeja tai GMO-johdannaisia.

Tältä osin on ehkä tarpeen viitata 24. ja 25. kesäkuuta 1999 pidetyn ympäristöneuvoston istuntoon, jossa vahvistettiin yhteinen kanta muutetusta ehdotuksesta Euroopan parlamentin ja neuvoston direktiiviksi geneettisesti muunnettujen organismien (GMO:ien) tarkoituksellisesta levittämisestä ympäristöön annetun direktiivin 90/220/ETY muuttamisesta, jossa korostettiin erityisesti seuraavia asioita:

- tällaisten tuotteiden kaikissa kaupan pitämisen vaiheissa on pakollista käyttää selkeitä ja yksiselitteisiä merkintöjä,

- merkintöjen ohella otetaan käyttöön muita keinoja, jotta toimivaltaiset viranomaiset pystyisivät helposti jäljittämään markkinoille saatetut geneettisesti muunnetut organismit,

Lopuksi noudatettavien merkintää koskevien säännösten katsotaan täydentävän asetuksen (EY) N:o 258/97 (uuselintarvikkeet) säännöksiä ja tietyntyyppisen maissin ja soijan merkitsemistä koskevan neuvoston asetuksen (EY) N:o 1139/98 säännöksiä.

(1) EYVL L 222, 24.8.1999, s. 1.

(2) Neuvoston direktiivi 98/95/EY, annettu 14 päivänä joulukuuta 1998, juurikkaiden siementen pitämisestä kaupan annetun direktiivin 66/400/ETY, rehukasvien siementen pitämisestä kaupan annetun direktiivin 66/401/ETY, viljakasvien siementen pitämisestä kaupan annetun direktiivin 66/402/ETY, siemenperunoiden pitämisestä kaupan annetun direktiivin 66/403/ETY, öljy- ja kuitukasvien siementen pitämisestä kaupan annetun direktiivin 69/208/ETY, viljelykasvilajien yleisestä lajikeluettelosta annetun direktiiviin 70/457/ETY ja vihannesten siementen pitämisestä kaupan annetun direktiivin 70/458/ETY muuttamisesta sisämarkkinoiden vahvistamisen, geneettisesti muunnettujen kasvilajikkeiden ja kasvien geenivarojen osalta.